Obec Heľpa v súlade s ustanovením § 6 ods. 1 zákona č. 369/1990 Zb. o obecnom zriadení v znení neskorších predpisov a v súlade s § 26 ods. 3 písm. a) bod 6 zákona NR SR č. 7/2010 Z. z. o ochrane pred povodňami vydáva

Všeobecne záväzné nariadenie
č.   3/2011

o povinnosti vypracovať a aktualizovať povodňový plán záchranných prác právnických osôb a fyzických osôb - podnikateľov, ktorých objekt môže byť postihnutý povodňou na území obce Heľpa

§ 1
Úvodné ustanovenia

1. Predmetom tohto všeobecne záväzného nariadenia (ďalej len „VZN“) je zabezpečenie spracovania povodňových plánov záchranných prác (ďalej len „povodňové plány“) právnickými osobami a fyzickými osobami – podnikateľmi, ktorých stavby, objekty a zariadenia sa nachádzajú na území obce a môžu byť postihnuté povodňou.

2. Účelom tohto VZN je zabezpečiť, aby súčasťou povodňového plánu obce boli povodňové plány právnických osôb a fyzických osôb – podnikateľov (ďalej  len „povinné osoby“) v súlade s § 10 ods. 3 zákona č. 7/2010 z. z. o ochrane pred povodňami (ďalej len „zákon o ochrane pred povodňami“).

§ 2
Základné pojmy

1. Povodňou  je dočasné zaplavenie územia, ktoré zvyčajne nie je zaliate vodou. Povodeň vzniká, keď:
-	sa prechodne výrazne zvýši hladina vodného toku a bezprostredne hrozí vyliatie vody z koryta vodného toku alebo voda z koryta vodného toku sa už vylieva,
-	je dočasne zamedzený prirodzený odtok vody zo zrážok alebo topenia snehu do recipientu a dochádza k zaplaveniu územia vnútornými vodami;  vnútorné vody sú vody, ktoré sa vyskytujú na území chránenom hrádzami alebo protipovodňovými líniami, najmä vody, ktoré nemôžu odtekať prirodzeným spôsobom pri zvýšenom stave vody v recipiente, vody z intenzívnej zrážkovej činnosti alebo topenia snehu na území bez možnosti odtoku prostredníctvom vodného toku,
-	hrozí vyliatie vody z koryta vodného toku alebo sa voda z koryta vodného toku vylieva v dôsledku chodu ľadov, vzniku ľadovej zátarasy, ľadovej zápchy alebo vytvorenia iných prekážok v koryte vodného toku na mostoch, priepustoch alebo na zaplavovanom území,
-	sa zaplavuje územie následkom intenzívnych zrážok alebo hromadenia sa vody z topiaceho sa snehu, 
-	sa zaplavuje chránené územie v dôsledku vystúpenia hladiny podzemnej vody nad povrch terénu, ktoré spôsobuje dlhotrvajúci vysoký vodný stav vo vodnom toku; chránené územie na účely tohto zákona je územie, ktoré ochraňuje vodná stavba alebo iná stavba pred účinkami povodní, alebo
-	hrozí vyliatie vody z koryta vodného toku alebo sa voda z koryta vodného toku vylieva v dôsledku poruchy alebo havárie na vodnej stavbe.
2. Povodňový plán je organizačný dokument vypracovaný v zmysle zákona o ochrane pred povodňami a vyhlášky Ministerstva životného prostredia  SR č. 261/1010 Z. z., ktorou sa ustanovujú podrobnosti o obsahu povodňových plánov a postup ich schvaľovania.
    Povodňový plán je súbor opatrení  vykonávaných na záchranu životov, zdravia a majetku, kultúrneho dedičstva a životného prostredia v čase nebezpečenstva povodne, počas povodne a po povodni na povodňou ohrozených územiach a na povodňou zaplavených územiach. 

3. Inundačné územie je územie priľahlé k vodnému toku, zaplavované vyliatím vody z koryta (§46 zákona NR SR č. 364/2004 Z. z. o vodách v platnom znení a § 20 zákona o ochrane pred povodňami).

4. Povinnou osobou sa rozumie právnická osoba a fyzická osoba – podnikateľ, ktorých stavby, objekty a zariadenia môžu byť postihnuté povodňou. 

§ 3
Uloženie povinnosti

1. Obec Heľpa týmto VZN ukladá povinným osobám vypracovať v 2 exemplároch povodňový plán v zmysle zákona o ochrane pred povodňami a tento predložiť Obci Heľpa, starostovi obce do 31. júla 2012. 

2. Povinné osoby sú povinné každoročne vypracovaný a odovzdaný povodňový plán preskúmať a podľa potreby aktualizovať a predkladať Obci Heľpa, starostovi obce do 31. júla príslušného kalendárneho roka.

§ 4
Obsah povodňového plánu

1. Obsah povodňového plánu právnických osôb a fyzických osôb – podnikateľov na území obce ustanovuje vyhláška Ministerstva životného prostredia SR č. 261/2010 Z. z., ktorou sa ustanovujú podrobnosti o obsahu povodňových plánov a postup ich schvaľovania  (príloha č.4 vyhlášky 261/2010)

2. Povodňový plán právnickej osoby a fyzickej osoby – podnikateľa obsahuje najmä:
-	základné údaje o subjekte
-	zámer zabezpečenia, riadenia a vykonania povodňových záchranných prác,
-	zoznam orgánov, komisií a štábov, ktoré riadia a zabezpečujú ochranu pred povodňami, vrátane adries, čísiel telefónu, e-mailových adries a čísiel faxu
-	sily a prostriedky na výkon povodňových záchranných prác
-	mená osôb zodpovedných za vykonávanie opatrení na ochranu pred povodňami 

§ 5
Sankcie – pokuty

1. Obec Heľpa v prípade nevypracovania povodňového plánu povinnou osobou, môže uložiť povinnej osobe  pokutu až do výšky 1700 €, v súlade s § 47 ods. 1 a 3 zákona o ochrane pred povodňami.

§ 6

Záverečné ustanovenia

1. Zmeny a doplnky tohto VZN schvaľuje Obecné zastupiteľstvo obce Heľpa.

2. Toto VZN bolo schválené Obecným zastupiteľstvom obce Heľpa dňa 2.12.2011                   uznesením č. 121/2011.

3. Toto VZN nadobúda účinnosť pätnástym dňom od jeho vyvesenia na úradnej tabuli Obce Heľpa.

V Heľpe, 6.12.2011

 Jozef Fillo, v.r.
  starosta obce